**Obrazloženje Prijedloga izvještaja o izvršenju financijskog plana Zavoda za hitnu medicinu Ličko-senjske županije za razdoblje od 1.1. do 30.6.2025. godine**

Zakonom o proračunu („Narodne novine“, br. 144/21) propisana je obveza izrade i donošenja polugodišnjeg i godišnjeg izvještaja o izvršenju financijskog plana, a člancima 81. – 86. propisan je i sadržaj izvršenja financijskog plana proračunskog korisnika. Također, sukladno Uredbi o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ br. 95/2019) te u skladu s Upitnikom uz Izjavu o fiskalnoj odgovornosti, obveza je izraditi Izvještaj o izvršenju financijskog plana kako bi se mogao dati potvrdan odgovor na pitanja 20. i 62. iz Upitnika. Izvještaj o izvršenju proračuna i financijskog plana propisan je i Pravilnikom o polugodišnjem i godišnjem izvještaju o izvršenju proračuna i financijskog plana („Narodne novine“ br. 85/2023). U skladu sa Pravilnikom, izvještaj o polugodišnjem izvršenju financijskog plana Zavoda sadrži opći i posebni dio i posebne izvještaje.

Sukladno navedenom, pristupilo se izradi prijedloga Izvještaja o izvršenju financijskog plana Zavoda za hitnu medicinu Ličko-senjske županije za razdoblje 1.1. do 30.6.2025. godine. Ostvarenje ili izvršenje je izrađeno na temelju I. Izmjena i dopuna Financijskog plana Zavoda za hitnu medicinu Ličko-senjske županije za 2025. godinu.

**OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA ZAVODA ZA HITNU MEDICINU LIČKO-SENJSKE ŽUPANIJE ZA RAZDOBLJE OD 1.1. DO 30.6.2025. GODINE**

Opći dio polugodišnjeg izvještaja o izvršenju financijskog plana Zavoda za 2025. godinu sadrži sažetak Računa prihoda i rashoda i Računa financiranja, Račun prihoda i rashoda (izvještaj o prihodima i rashodima prema ekonomskoj klasifikaciji, prema izvorima financiranja i izvještaj o rashodima prema funkcijskoj klasifikaciji) i Račun financiranja.

U prvih šest mjeseci 2025. godine ostvareni su ukupni prihodi u iznosu od 4.579.452,53 EUR, što je u odnosu na planirani iznos manje za 48,81% ili 4.367.104,47 EUR te ukupni rashodi u iznosu od 4.315.073,01 EUR, što je manje za 59,51 % ili 6.342.563,66 EUR u odnosu na planirani iznos. S obzirom da je plan rađen za cijelu godinu, a izvršenje se odnosi na pola godine, ova razlika je u skladu s istim i ne predstavlja znatna odstupanja.

Navedeni iznos ukupnih prihoda odnosi se na prihode poslovanja jer ostali prihodi nisu ostvareni u promatranom razdoblju te je njihovo izvršenje u skladu s razdobljem od pola godine. U odnosu na planirano, vidljiva je brža dinamika ostvarenja vlastitih prihoda (pozicija 66) zbog većeg broja pruženih usluga osiguranja medicinskih timova na raznim manifestacijama i razminiranjima od strane MUP-a RH. Primjetna je i povećana dinamika priljeva prihoda od HZZO-a (pozicija 673) iz razloga povećanja glavarine, sukladno rastu plaća uvjetovanom povećanjem osnovice za plaće. Prihodi od decentraliziranih sredstava, na poziciji 671, su u ovoj godini doznačeni u srpnju te se do kraja godine očekuje potpuna realizacija istih. Pomoći na poziciji 63 su ostvarene svega 9,1% od planiranog jer nije još realizirana nabava vozila sanitetskog prijevoza planirana kroz financiranje od strane Grada Novalje i Općine Brinje te će se po potrebi pristupiti izmjenama financijskog plana. Također, nije još uvijek sklopljen ugovor za novu generaciju polaznika specijalističkog usavršavanja medicinskih sestara i tehničara u djelatnosti hitne medicine, stoga nisu poslani niti novi zahtjevi za nadoknadom sredstava niti doznačena sredstva (pozicija 638). Kako su projektni troškovi prihvaćeni kao prihvatljivi, u skorije vrijeme se očekuje sklapanje predmetnog ugovora. Preostali prihodi su ostvareni u skladu s razdobljem od pola godine i očekivanjima većeg ostvarenja u drugoj polovici godine.

Prihodi od prodaje nefinancijske imovine nisu ostvareni u promatranom razdoblju 2025. godine, unatoč planiranim, te se ostvarenje očekuje u narednom razdoblju.

Od ukupnih rashoda, 4.283.450,54 EUR su rashodi poslovanja i 50,15 % ili 4.309.186,13 EUR imaju manje izvršenje u odnosu na planirano, što je u skladu s polugodišnjim razdobljem. Rashodi za zaposlene imaju veću dinamiku ostvarenja u polugodišnjem razdoblju (54,07% planiranog) te će biti potrebno povećati ovu poziciju do kraja godine, a u skladu s izmjenama prihodovne strane, odnosno dinamike rasta prihoda od HZZO-a. Razlog je veći broj radnika zbog nove ispostave Brinje i odsutnosti postojećih radnika zbog bolovanja i sl., što nije bilo moguće planirati, kao i povećanje osnovice za plaće u 2025. godini. Izvršenje materijalnih rashoda u iznosu od 1.095.190,75 EUR čini 40,65% planiranih i isto je manje u odnosu na planirano. Do manjeg izvršenja dovode manji rashodi za prijevoz radnika, stručno usavršavanje, rashodi za uredski materijal, lijekove i potrošni materijal, manji troškovi benzina i dizel goriva, što ovisi o promjenama cijena te ostala manja smanjenja. Također, manji su rashodi za auto gume i službenu odjeću i obuću te je nabava istih planirana u drugoj polovici godine.

Kod financijskih rashoda nema većih odstupanja u izvršenju, u odnosu na planirane iznose.

Rashodi za nabavu nefinancijske imovine su izvršeni u iznosu od 31.622,47 EUR što je 1,63% planiranih. S obzirom na preuzimanje djelatnosti sanitetskog prijevoza od 1.2.2024. godine, na uspostavu nove ispostave Brinje u 2025. godini, nove pravilnike kojima je regulirana oprema koju timovi moraju imati, kao i dotrajalost vozila HMP te starost preuzetih vozila za obavljanje djelatnosti sanitetskog prijevoza, Zavod je pokrenuo nabave 3 vozila hitne medicinske pomoći i 7 vozila sanitetskog prijevoza te je u drugoj polovici godine planirano i pokretanje i ostalih nabava. Imajući u vidu navedeno, izvršenje ovih planiranih iznosa se očekuje u narednom razdoblju 2025. godine.

Izdaci za jamčevne pologe su izvršeni u iznosu od 9.156 EUR, što je 36,62% planiranog. Odnose se na data jamstva za ozbiljnost ponude i izvršenje ugovora, u postupku natječaja za osiguranje medicinskog tima na poslovima razminiranja, od strane naručitelja MUP RH. Povrat dijela istih se očekuje do kraja 2025. godine, u skladu s natječajnom dokumentacijom i ugovorima, kako je i planirano financijskim planom Zavoda.

Usporedbom ostvarenja ukupnih prihoda u promatranom razdoblju 2025. godine s istim razdobljem prethodne godine, vidljivo je 23,93% ili 884.308,01 EUR veće ostvarenje prihoda ove godine, pri čemu je došlo do povećanja prihoda na gotovo svim pozicijama druge razine prihodovne strane. Na rashodovnoj strani, izvršeni su u promatranom razdoblju 2025. godine 16,88% ili 623.100,92 EUR veći rashodi nego u istom razdoblju prethodne godine. Do povećanja je došlo na svim pozicijama druge razine rashodovne strane. Ova povećanja su u skladu s rastom plaća, ostalih materijalnih prava, kao i cijena, što dovodi do povećanja rashodovne strane, a i prihodovne strane. Do povećanja prihodovne i rashodovne strane dovodi preuzimanje djelatnosti sanitetskog prijevoza od domova zdravlja LSŽ gdje troškovi uključuju svih šest mjeseci, a 2024. godine pet mjeseci (preuzet od 1.2.2024.). Preuzimanje saniteta dovelo je do povećanja broja radnika (59 radnika više), vozila (31 vozilo saniteta) i opreme. Također, od 1.3.2024. godine je na snazi povećanje koeficijenata sukladno novoj zakonskoj regulativi te isto uključuje svih šest mjeseci 2025. godine te povećanje osnovice za plaće od 1.2.2025. godine. Unatoč navedenim povećanjima troškova, vidljivo je ostvarenje većeg rasta prihodovne strane nego rashodovne strane. Zbog novog pravilnika o proračunskom računovodstvu, u 2025. godini su knjiženi izdaci za financijsku imovinu, a isti prethodne godine nemaju izvršenja jer nisu bili knjiženi na poziciju 5.

Novac na žiroračunu na dan 30.06.2025. g. iznosi 2.626.331,16 EUR. Iznos na deviznom računu se odnosi na uplate u ostalim valutama te stanje na tzv. multivalutnom žiro-računu na dan 30.06.2025. g. iznosi 1.260,05 EUR. Odnosi se na uplate stranih državljana koji su zatražili hitnu medicinsku uslugu, a nisu imali valjanu karticu zdravstvenog osiguranja te su izvršili uplatu u stranoj valuti na temelju dostavljene im fakture. Na početku izvještajnog razdoblja, odnosno na dan 1.1.2025. godine, stanje žiroračuna je iznosilo 2.349.709,36 EUR i na multivalutnom žiro-računu 1.259,98 EUR.

S obzirom da se u Pravilniku o polugodišnjem i godišnjem izvještaju o izvršenju proračuna i financijskog plana navodi potreba prikaza prihoda i rashoda, a ne i rezultata poslovanja, izvještaji sadrže samo prihode i rashode pri čemu ukupan iznos rebalansa u izvještaju o izvršenju na prihodovnoj strani iznosi 8.946.557 EUR. Financijski plan za 2025. godinu uključuju i 1.711.079,67 EUR procijenjenog prenesenog viška i to 1.453.420,52 EUR iz prihoda za posebne namjene, 257.059,15 EUR vlastitih prihoda i 600 EUR pomoći te, s uključenim viškom, financijski plan iznosi 10.657.636,67 EUR te je uravnotežen. Navedeni planirani iznos u financijskom planu koji na prihodovnoj strani uključuje i procjenu prenesenog viška prihoda je usklađen s planiranim iznosom na rashodovnoj strani koji je prikazan i u izvještaju u izvršenju. Međutim, u samom izvještaju o izvršenju financijskog plana, zbog odredbi Pravilnika isti nije prikazan što dovodi do odstupanja u stupcu „rebalans 2025“ na prihodovnoj i rashodovnoj strani.

Preneseni višak prihoda i primitaka Zavoda iznosi 1.711.079,67 EUR, a višak prihoda za prijenos u sljedeće razdoblje iznosi 1.966.303,19 EUR. Višak prihoda je ostvaren iz fleksibilnih izvora financiranja te je nastao iz razloga što nisu realizirane nabave, prvenstveno nabave vozila hitne medicinske pomoći i saniteta, a zbog stanja na tržištu, nemogućnosti nabave i enormnog porasta cijena. Kako je već prethodno navedeno, Zavod je pokrenuo postupke nabava vozila za obavljanje djelatnosti te su vozila financirana većim dijelom iz viška prihoda, pri čemu će izvršenje istih biti prikazano na godišnjem izvještaju o izvršenje financijskog plana.

Iz priloženog izvještaja i prethodnog obrazloženja je vidljivo da nije bilo nedopuštenih prekoračenja, da se manja odstupanja odnose na „fleksibilne“ izvore financiranja te će za usklađenje istih biti potrebno do kraja godine pristupiti izmjenama financijskog plana.

**OBRAZLOŽENJE POSEBNOG DIJELA IZVJEŠTAJA O IZVRŠENJU FINANCIJSKOG PLANA ZAVODA ZA HITNU MEDICINU LIČKO-SENJSKE ŽUPANIJE ZA RAZDOBLJE OD 1.1. DO 30.6.2025. GODINE**

Posebni dio izvještaja o izvršenju financijskog plana Zavoda za prvih šest mjeseci 2025. godine iskazuje se kroz izvještaj po programskoj klasifikaciji koji sadrži prikaz rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

U Zavodu se provode tri programa i to zakonski standard u zdravstvu, redovna djelatnost zdravstvenih ustanova i poboljšanje uvjeta pružanja zdravstvene zaštite.

* ***Program 3200*** *–* ***Zakonski standard u zdravstvu***provodi se kroz aktivnost:
* *A320001 Tekuće i investicijsko održavanje i K320002 Kapitalni izdaci-standard*

Kroz ovu aktivnost planirano je tekuće i investicijsko održavanje vozila i medicinske opreme, nabava auto guma i službene odjeće i obuće te iznos planiranih sredstava je 83.707,00 EUR te 100.000,00 EUR za kapitalne izdatke – za nabavu vozila HMP. U izvještajnom razdoblju nije bilo ostvarenja ovih prihoda te se ukupno ostvarenje, odnosno izvršenje od 183.707,00 EUR očekuje do kraja godine.

***Program 3215 – Djelatnost zdravstvenih ustanova***provodi se kroz dvije aktivnosti:

* *A321501 – Administracija i upravljanje*
* *K321502 – Kapitalni izdaci u zdravstvu – iznad standarda.*

Kroz aktivnost *Administracija i upravljanje* planirano je pružanje zdravstvene zaštite i izvršavanje redovne djelatnosti Zavoda, odnosno povećanje kvalitete pružanja hitne medicinske pomoći i sanitetskog prijevoza pacijentu, uz racionalno raspolaganje financijskim sredstvima i opremom. Unatoč povećanjima cijena materijala, usluga, sata rada zaposlenika i ostalih povećanja, Zavod uspješno izvršava svoju djelatnost. Kao pokazatelj uspješnosti realizacije ciljeva je 2.788 intervencije u promatranom razdoblju 2025. godine, a pod intervencijom se podrazumijeva izlazak timova hitne medicinske službe na teren po pozivu (javni prostor, stan/kuća i dr.). Ukupan broj pacijenata pregledanih na terenu u istom razdoblju je bio 2.886, a u prostorima za reanimaciju pregledano je ukupno 3.983 pacijenata. Dakle, hitna medicinska služba Zavoda imala je 6.869 medicinskih zbrinjavanja i intervencija. Broj obrađenih poziva na Prijavno-dojavnoj jedinici je bio 7.538, a radnici hitne medicinske službe intervenirali su u 75 aresta. Kroz promatrano razdoblje 2025. godine, ukupno je odrađeno 2.108 sanitetskih prijevoza.

U prvih šest mjeseci 2025. godine timovi HMS su sudjelovali kao medicinsko osiguranje prilikom razminiranja u organizaciji MUP-a te pohađali 7 edukacije izvanbolničke hitne medicine na kojima je educirano ukupno 38 djelatnika, a što nedvojbeno dovodi do povećanja kvalitete hitne medicinske službe. Također, 4 radnika je pohađalo tečaj „Medicinski odgovor na velike nesreće (Cro-MRMI)“. Radnici su sudjelovali na Kongresu hitne medicine i na usavršavanjima iz javne nabave, seminarima s računovodstvenim i radno-pravnim temama. I u narednom razdoblju planira se nastaviti s organizacijama edukacija izvanbolničke hitne medicine, upućivati radnike na dodatna usavršavanja, uključujući seminare i radionice, a sve radi podizanja kvalitete hitne medicinske službe odnosno kvalitete rada Zavoda u cijelosti.

Kroz projekt *Kapitalni izdaci u zdravstvu* – *iznad standarda* planirana je nabava opreme i prijevoznih sredstava te ulaganja za potrebe redovne djelatnosti. Pokrenute su nabave vozila za obavljanje djelatnosti - 7 saniteta i 3 vozila HMP, od kojih je jedno djelomično planirano kroz prethodni program te je planirano i daljnje obnavljanje opreme i vozila.

Ukupno izvršenje ovoga programa u promatranom razdoblju 2025. godine iznosi 4.316.731,73 EUR, što je u odnosu na planirani iznos ostvarenje od 41,27 %, a najveće odstupanje čini manje izvršenje projekta *Kapitalni izdaci iznad standarda* čija je realizacija planirana u narednom razdoblju, dok je aktivnost *Administracija i upravljanje* u ostvarenju od 50,45% planiranog.

* **Program 3240 - *Poboljšanje uvjeta pružanja zdravstvene zaštite***se provodi kroz projekt:
* *T324016 – Specijalističko usavršavanje medicinskih sestara i tehničara u djelatnosti hitne medicine,* iznosi 7.497,28 EUR i 18,74 % je izvršenja planiranog te se odnosi na usavršavanje troje radnika Zavoda iz prve generacije. Sredstva za novu generaciju su odobrena projektom, ali nije još sklopljen ugovor te nadoknada sredstava i izvršenje planiranih iznosa se očekuje u narednom razdoblju 2025. godine. Cilj je specijalističko usavršavanje još dvije prvostupnice sestrinstva u djelatnosti hitne medicine.

Iz izrađenog izvršenja financijskog plana vidljivo je da su sredstva utrošena u skladu s financijskim planom, da rashodi iz izvora Opći prihodi i primici nisu nastali u iznosu većem od onog utvrđenog planom i da nije bilo nedopuštenih probijanja financijskog plana, sukladno odredbama Zakona o proračunu i podzakonskih akata.

KLASA: 400-02/25-01/03

URBROJ: 2125-76-25-01

U Gospiću, 25. srpnja 2025.

**Voditelj Službe za ekonomsko-financijske i Ravnateljica**

**računovodstvene poslove**

Martina Rukavina, mag. oec. Martina Brmbolić, dipl. iur.